 NA WINNIE ONYANDO WAZIRI wa Ardhi, Alice Wahome amethibitisha kwamba ni lazima waajiri wote waendelee kukatwa Ushuru wa Nyumba kutoka kwa mishahara ya jumla ya wafanyikazi na kuituma kwa Mamlaka ya Ushuru nchini (KRA) pamoja na mchango wa mwajiri. Katika taarifa, waziri huyo alisisitiza kuwa yeyote atakayekiuka sheria hiyo atatozwa faini. “Ni muhimu kutambua kwamba kulipa Ushuru wa Nyumba kunaamriwa chini ya Kifungu cha 15 cha Sheria ya Kodi ya Mapato. Mwajiri ambaye atakosa kufuata sheria atawajibika kulipa faini sawa na asilimia mbili ya madeni yote,” akasema waziri Wahome. Haya yanajiri siku moja tu baada ya Mahakama Kuu kuharamisha sheria ya ushuru wa nyumba ikisema ushuru huo ni kinyume cha katiba. Majaji David Majanja, Christine Meoli na Lawrence Mugambi walizima KRA kuendelea kupokea kodi hiyo wakisema kuwa haijulikani pesa hizo zinaenda wapi. Hata hivyo, muda mfupi baadaye mahakama hiyo iliruhusu Serikali kuendelea kutoza ushuru huo hadi January 10, 2024 ili kuruhusu rufaa dhidi ya uamuzi huo kuwasilishwa. Uamuzi huu ulijiri baada ya maombi kutoka kwa KRA na Spika wa Bunge la Kitaifa Moses Wetang’ula kufuatia walalamishi wakiongozwa na Seneta Okiya Omtatah kutaka serikali ishurutishwe kurudishia wafanyakazi na waajiri pesa ambazo zimekantwa tangu Julai wakati sheria hiyo ilipoanza kutekelezwa. Katika uamuzi wa awali, mahakama ilitangaza kuwa ushuru wa nyumba ni kinyume na katiba, jambo ambalo huenda likaathiri mpango wa Rais William Ruto wa kujenga nyumba za bei nafuu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  